29.9.2023.
HR
Službeni list Europske unije
C 349/71
3.4.
Na europskoj razini dosad je najveći primjer participativne i deliberativne demokracije bila Konferencija o budućnosti Europe, u okviru koje su organizirana četiri europska panela građana i građanki kako bi se građanima omogućilo da zajedno razmotre kakvu budućnost žele za Europsku uniju.
EGSO se službeno pridružio ovoj inicijativi.
Pozdravlja činjenicu da se ovaj pilot-projekt temeljito ocjenjuje kako bi se mogle izvući pouke o načinima poboljšanja mogućih budućih inicijativa. 3.5.
EGSO posebno žali zbog nedovoljne vidljivosti te konferencije u državama članicama i zbog slabog interesa za nju, kao i zbog nejasnoća u pogledu njezinih ciljeva. 3.6.
U završnom izvješću (2) Konferencije o budućnosti Europe prijedlog 36. o informiranju i sudjelovanju građana i prijedlog 39. o postupku donošenja odluka u EU-u daju EGSO-u jasan mandat da strukturno ojača svoju institucionalnu ulogu koordinatora i posrednika u aktivnostima participativne demokracije, kao što su strukturirani dijalog s organizacijama civilnog društva i panelima građana i građanki.
S institucijskog stajališta, EGSO je u savršenom položaju da kroz svoje dosljedno i sveobuhvatno djelovanje doprinese jačanju participativne demokracije. 3.7.
EU već ima razrađen skup participativnih instrumenata, primjerice, izbore za Europski parlament, dijaloge s građanima, europsku građansku inicijativu, predstavke Europskom parlamentu i Europskog ombudsmana.
Osim toga, u pripremi zakonodavnih inicijativa Komisija održava javna savjetovanja kako bi se dionicima, uključujući građane, omogućilo da izraze svoje mišljenje o određenoj temi.
Javno savjetovanje temelji se na Komisijinim Smjernicama za bolju regulativu i održava se na Komisijinu portalu „Iznesite svoje mišljenje”. 3.8.
Europska građanska inicijativa, instrument uspostavljen 2012., jedna je od ključnih inovacija participativne demokracije na razini EU-a.
Ta inicijativa omogućuje skupini građana da uvrsti neko pitanje na dnevni red europskih zakonodavnih tijela. 3.9.
Međutim, četiri europske građanske inicijative koje su uspjele skupiti milijun potpisa potrebnih za odgovor Europske komisije do sada su imale relativno malen učinak, pri čemu su nakon inicijativa „Pravo na vodu” i „Zabrana glifosata” doneseni zakonodavni prijedlozi, a za 2023.
najavljen je prijedlog o zabrani držanja životinja u kavezu.
EGSO smatra da europska građanska inicijativa ne ispunjava u potpunosti očekivanja te bi je stoga nedvojbeno trebalo reformirati.
Bilo bi primjereno uključiti EGSO u tu reformu. 3.10.
Sudjelovanje građana potaknuto je razvojem digitalnih platformi.
Internet je omogućio masovno sudjelovanje civilnog društva i uključivanje skupina javnosti kojima je do sada ta vrsta pristupa bila nedostupna, a posebno mladih. 3.11.
No iako digitalizacija olakšava sudjelovanje i proširuje njegov opseg, ima i svoja ograničenja.
Internetska savjetovanja omogućuju prikupljanje mišljenja, ali ne uvijek i istinsku raspravu. 3.12.
Stvaranje održivih budućih panela građana i građanki iziskuje snažnu internetsku komponentu, koja je ključni element transnacionalnih rasprava u kojima bi sudjelovao najveći mogući broj građana i građanki.
Na temelju iskustava i spoznaja stečenih tijekom rada višejezične platforme Konferencije o budućnosti Europe, EGSO predlaže stvaranje poboljšane višejezične internetske platforme/mobilne aplikacije.
Time bi se omogućilo mnogo veće sudjelovanje nego što je moguće s događanjima uživo, pod uvjetom da se internetski alat osmisli tako da bude dostupan što većem broju građana i građanki.
Fizička događanja i dalje su važan dopunski alat za internetsko savjetovanje, ali bi trebala biti ograničena na razuman broj i uvelike usmjerena na trenutačne teme od horizontalnog interesa.
Trebalo bi dodijeliti odgovarajuća sredstva za stvaranje takve najsuvremenije digitalne platforme (3). 3.13.
EGSO smatra da je potrebno postaviti pitanje reprezentativnosti i stručnosti doprinosa građana javnoj raspravi.
Vrijedi li mišljenje udruge koja predstavlja tisuće članova jednako koliko i mišljenje jednog izoliranog građanina? 3.14.
EGSO podsjeća na to da dodana vrijednost njegovih mišljenja i preporuka proizlazi iz postizanja konsenzusa među organizacijama civilnog društva i izgradnje mostova između različitih interesa raznih društvenih organizacija.
(2) (3)
Vidjeti Izvješće o konačnom ishodu Konferencije o budućnosti Europe.
Kako je navedeno u studiji EGSO-a, „Ovlaštenje EGSO-a da djeluje kao posrednik i jamac za aktivnosti participativne demokracije kao što su strukturirani dijalog s organizacijama civilnog društva i paneli građana” (2023.), potražnja za digitalizacijom je očita, no trebalo bi dodijeliti sredstva kako bi se i dalje omogućilo fizičko sudjelovanje.